हीरो मोटोकार्प ने पेश किए तीन नए मॉडल  
होंडा के साथ भागीदारी खत्म होने के बाद अकेले सफर पर निकली हीरो मोटोकार्प ने बुधवार को तीन नए मॉडल पेश किए।
होंडा के साथ भागीदारी खत्म होने के बाद अकेले सफर पर निकली बीएम मुंजाल के नेतृत्व वाली हीरो समूह की दुपहिया वाहन विनिर्माता कंपनी हीरो मोटोकार्प ने बुधवार को तीन नए मॉडल पेश किए। ये अगले कुछ महीने में भारतीय बाजार में आएंगे।
कंपनी ने पिछले साल पहली बार हीरो ब्रांड की एक बाइक लॉन्च की थी। कंपनी ने बुधवार को दो नई बाइक- 100 सीसी की पैशन एक्सप्रो और 125 सीसी की बाइक इग्नाईटर और 110 सीसी का स्कूटर माएस्त्रो लॉन्च किया। हालांकि कंपनी ने नए वाहनों की कीमतों की घोषणा नहीं की है। कीमत की घोषणा बाजार लॉन्च के वक्त की जाएगी।
हीरो मोटोकार्प के प्रबंध निदेशक और मुख्य कार्याधिकारी पवन मुंजाल ने कहा, ‘‘आज जो लॉन्च आप देख रहे हैं, वे न सिर्फ नए उत्पाद हैं, बल्कि बल्कि ये कंपनी की मंशा और दृष्टिकोण को जाहिर करते हैं। कंपनी श्रेष्ठता और सशक्त करने की रणनीति पर चल रही है।’’
उन्होंने कहा कि कंपनी ने साल 2011 में 60 लाख से ज्यादा दोपहिया वाहन बेचे, जो विश्व भर में एक विनिर्माता द्वारा बेचे गए वाहनों का रिकॉर्ड है। हीरो 2014 तक होंडा ब्रांड का इस्तेमाल कर सकता है। हीरो समूह और होंडा ने मार्च में नए लाइसेंसिंग समझौते पर हस्ताक्षर किया, जिसके तहत भारतीय कंपनी अपने जापानी भागीदार को 2014 तक 45 अरब येन (करीब 2,450 करोड़ रुपये) का भुगतान करेगी।